**Jesús Valdés Álvarez**, máis coñecido como **Tito Valdés**, nado en Santiago de Compostela o 10 de outubro de 1949, é un exfutbolista galego, que xogaba como centrocampista. Integrante histórico do Burgos CF, é o xogador que máis veces vestiu a súa camiseta e foi o seu último capitán antes da desaparición do club. 

Comezou a súa carreira no Compostela, pasando logo ao Ourense, co que logrou o ascenso a Segunda División na tempada 1972/73. En 1974 fichou polo Burgos, no que militou durante 9 tempadas ata a desaparición do club en 1983, disputando 321 encontros oficiais e marcando 62 goles, 21 deles na Primeira División, na que militou catro anos. Retirouse xogando co sucesor do Burgos CF, o Real Burgos, na Terceira División.

Traxectoria
-----------

Formouse na canteira da SD Compostela, subindo ao primeiro equipo en 1968. Disputou ese ano a Copa Galicia, competición na que o equipo foi eliminado polo Rápido de Bouzas. Para a tempada 1968/69 foi cedido ao Bergantiños, co que competiu na Serie A galega e gañou a Copa Galicia, derrotando na final ao Turista.

De regreso ao Compostela xogou na Terceira División, descendendo ao remate da tempada 1969/70 e recuperando a categoría na seguinte, ao proclamarse campión da Serie A. En 1972 fichou polo Ourense, tamén de Terceira, co que logrou o ascenso á Segunda División na súa primeira tempada. Disputou case todos os encontros da tempada 1973/74 na categoría de prata, tendo como compañeiro habitual no centro do campo a Antonio Ordax, e marcou dous goles.

En xullo de 1974, trala marcha ao Burgos do adestrador do Ourense, o coruñés Naya, o xogador foi traspasado ao club burgalés. Debutou co seu novo club na primeira xornada da tempada 1974/75 da Segunda División contra o Valladolid e foi titular durante case todos os partidos da campaña, marcando un total de 8 goles. Na seguinte tempada o Burgos proclamouse campión, ascendendo así á Primeira División por segunda vez na súa historia. Valdés contribuíu con 9 goles, incluído un triplete contra o Castellón, e anotou 3 máis na Copa do Xeneralísimo.

Na tempada 1976/77 debutou na máxima categoría do fútbol español, e fíxoo marcando un gol na primeira xornada contra o Espanyol no Plantío. Con Marcel Domingo como adestrador, o Burgos logrou a permanencia por primeira vez na súa historia. Valdés disputou 30 dos 34 encontros de liga, e marcou 8 goles, aos que sumou outros 3 na Copa do Rei. O equipo mantívose durante catro tempadas na máxima categoría, disputando Valdés 114 encontros e converténdose no máximo goleador do club en Primeira, con 21 goles. Tralo descenso na tempada 1979/80, continuou tres tempadas máis no club, actuando como capitán e acadando os 321 partidos oficiais, cifra récord na historia do club. O Burgos CF desapareceu en 1983, e Valdés renunciou a mellores ofertas para xogar no novo Real Burgos, co que marcou outros 9 goles na Terceira División antes de retirarse en 1984.

Vida persoal
------------

É pai do xogador de squash e preparador físico Roberto Valdés, que traballou durante anos co adestrador Luisito en equipos como o Racing de Ferrol, o Ourense ou o Pontevedra. É ademais sogro do exfutbolista e adestrador Gelucho.

Palmarés
--------

Bergantiños
* **Copa Galicia (1):** 1969.

Compostela
* **Serie A (1):** 1970/71.

Ourense
* **Terceira División (1):** 1972/73.

Burgos
* **Segunda División (1):** 1975/76.

Notas
-----

1. ↑  "Declaraciones de Yayo, entrenador de la S. D. Compostela". *El Pueblo Gallego* (en castelán). 27 de agosto de 1968. p. 15. Consultado o 4 de febreiro de 2022.
2. ↑  "Compostela, 0 Rápido de Bouzas, 1". *La Voz de Galicia* (en castelán). 2 de xuño de 1968. p. 13.
3. ↑  "Pese a haber empatado con el Compostela (0-0) el Rápido pasa a semifinales". *El Pueblo Gallego* (en castelán). 11 de xuño de 1968. p. 15. Consultado o 4 de febreiro de 2022.
4. ↑  "El Bergantiños campeón". *El Pueblo Gallego* (en castelán). 1 de xullo de 1969. p. 15. Consultado o 4 de febreiro de 2022.
5. ↑  "Valdés, traspasado al Burgos". *El Pueblo Gallego* (en castelán) (18468). 19 de xullo de 1974. p. 12. Consultado o 6 de febreiro de 2022.
6. ↑  "El Trofeo Tito Valdés premiará al Máximo Goleador del Burgos CF" (en castelán). 27 de agosto de 2019. Consultado o 6 de febreiro de 2022.
7. ↑  Alonso, Paulo (3 de decembro de 2009). "Hijo de futbolista y campeón de squash". *La Voz de Galicia* (en castelán). Consultado o 6 de febreiro de 2022.
8. ↑  Otero, Manu (16 de decembro de 2016). "Una familia unida por los banquillos". *La Voz de Galicia* (en castelán). Consultado o 6 de febreiro de 2022.
9. ↑  "Lugo-Burgos, un partido especial e con historia familiar". *Telexornal*. 29 de xaneiro de 2022. Consultado o 6 de febreiro de 2022.

Véxase tamén
------------

### Ligazóns externas

* Datos do xogador en BDFutbol *(en castelán)*.

|  |  |
| --- | --- |
| Control de autoridades | 
* Wd: Q88008291
* BDFutbol: 5068
* Transfermarkt: 482985

 |